Коми Республикаса Юралысь Вячеслав Гайзерлы эз кажитчы архитектура да коммунальнöй овмöсса министрлöн докладыс сы йылысь, кыдзи регион дасьтысис шоныдöн могмöдан сезон кежлö, да шуис сiйöс «филькина грамотаöн».

«Тöрыт ме тöдмалi, менам видзöдлас серти, лоны позьтöмтор йылысь. Кöть и министерство вежон кык сайын нин висьтавлiс меным, мый социальнöй юкöнса став объектö лои сетöма шоныд, вöлöмкö, мый 19 лунöдз Синдорын шоныд сеттöм вöсна эз уджав ни школа, ни челядьöс видзанiн. Тi кö чайтiнныд, мый тайö юöрсö ме ог тöдмав, öшыбайтчанныд. Талун йöзсянь юöртан каналъясыс менам тырмымöн. Мыйла тi висьталiнныд, мый быдлаö нин сетöма шоныдсö, кор шоныдыс абу? Нöшта кö öтчыд тöдмала татшöмторсö, тайö уджсö нуöдысь став йöзыс воштасны ассьыныс уджсö», – чорыда висьталiс республикаса Юралысь шоныдöн могмöдан сезон заводитчöм йылысь юöр сетöм вылö.

Тайö юöрыс скöрмöдiс Коми Республикаса Юралысьöс: «Тöрыт ме тöдмалi, менам видзöдлас серти, лоны позьтöмтор йылысь. Кöть и министерство вежон кык сайын нин висьтавлiс меным, мый социальнöй юкöнса став объектö лои сетöма шоныд, вöлöмкö, мый 19 лунöдз Синдорын шоныд сеттöм вöсна эз уджав ни школа, ни челядьöс видзанiн. Вай сёрнитчам тiянкöд тадзи. Ни тiян, ни муниципалитетъяслöн филькина грамота меным оз ков. Тi кö чайтанныд, мый тайö юöрсö ме ог тöдмав, öшыбайтчанныд. Талун йöзсянь юöртан каналъясыс менам тырмымöн. Мыйла тi висьталiнныд, мый быдлаö нин сетöма шоныдсö, кор шоныдыс абу? Мыйла? Нöшта кö öтчыд тöдмала татшöмторсö, тайö уджсö нуöдысь став йöзыс воштасны ассьыныс уджсö».

Вячеслав Гайзерлы эз во сьöлöм вылас, кыдзи пöртсьö олöмö Оланiн да коммунальнöй овмöс выльмöдöмын отсöг сетан фондлöн уджтас. Талун кежлö план серти дзоньталöма сöмын 50% керка. Н.Смышляевлöн кывъяс серти, дзоньталан уджъяссö колö помавны во помöдз. Коми Республикаса Юралысьöс вежысь Иван Поздеев тайö кадколастсö чинтiс: «Муниципальнöй юкöнъясса юралысьяслы оз ков нюжöдны капитальнöя дзоньталан уджъяссö выль воöдз. Йирым тöлысь 1 лунöдз ставнысö прöверитам, да кодi эз удит уджъяссö помавны, найöс кутам торйöн видлавны».

Вячеслав Гайзер сiдзжö сёрнитiс сы йылысь, кутшöм оланiн да коммунальнöй услугаяс кузя муниципалитетъяслöн да йöзлöн уджйöзыс. «Уджйöз серти: муниципалитетъяс кузя ме виччыся республикаса сьöм овмöс министерствосянь докладнöй. Налы, кодъяс пöртöны олöмö Веськöдлан котырлысь тшöктöмъяс, республикасянь колö сетны отсöг. А олысьяслöн уджйöз серти ме тöда, мый торъя муниципальнöй юкöнъясын бура уджалöны коллекторскöй тэчасъяс. Сы вöсна колö пыдiсянь думыштны: тайö кö уджыс сетö водзöс, колö бурмöдны сiйöс. Ковтöм сёрниысь тöлкыс оз ло», – пасйис республикаса Юралысь.